Document ID: 32005D0500

ODLOČBA KOMISIJE
z dne 12. julija 2005
o določitvi posebnih pogojev za uvoz ribiških proizvodov iz Grenade
(notificirano pod dokumentarno številko K(2005) 2545)
(Besedilo velja za EGP)
(2005/500/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov (1), in zlasti člena 11(1) Direktive,
ob upoštevanju naslednjega:
(1)
V imenu Komisije je bil v Grenadi opravljen inšpekcijski pregled, ki je preveril pogoje, pod katerimi se ribiški proizvodi proizvajajo, skladiščijo in odpošiljajo v Skupnost.
(2)
Zahteve v grenadski zakonodaji v zvezi z zdravstveno inšpekcijo in spremljanjem ribiških proizvodov se lahko štejejo za enakovredne zahtevam iz Direktive 91/493/EGS.
(3)
Zlasti „Public Health Department (PHD)“ v okviru „Ministry of Health and the Environment (MHE)“ lahko učinkovito preverja izvajanje veljavnih pravil.
(4)
PHD-MHE je predložil uradna zagotovila glede skladnosti s standardi zdravstvenega nadzora in spremljanja ribiških proizvodov, kot določa poglavje V Priloge k Direktivi 91/493/EGS, in izpolnjevanja higienskih zahtev, enakovrednih tistim iz navedene direktive.
(5)
Glede ribiških proizvodov, uvoženih v Skupnost iz Grenade, je primerno predpisati podrobne določbe v skladu z Direktivo 91/493/EGS.
(6)
Prav tako je treba sestaviti seznam odobrenih obratov, predelovalnih plovil ali hladilnic in seznam zamrzovalnih plovil, opremljenih v skladu z zahtevami iz Direktive Sveta 92/48/EGS z dne 16. junija 1992 o določitvi minimalnih higienskih pravil, ki se uporabljajo za ribiške proizvode, pridržane na krovu nekaterih plovil v skladu s členom 3(1)(a)(i) Direktive 91/493/EGS (2). Navedena seznama je treba sestaviti na podlagi obvestila, ki ga PHD-MHE pošlje Komisiji.
(7)
Primerno je, da se za zagotovitev potrebnega prehodnega obdobja ta odločba uporablja 45 dni po njeni objavi.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
„Public Health Department (PHD)“ v okviru „Ministry of Health and the Environment (MHE)“ je pristojni organ v Grenadi za preverjanje in potrjevanje skladnosti ribiških proizvodov z zahtevami iz Direktive 91/493/EGS.
Člen 2
Ribiški proizvodi, uvoženi v Skupnost iz Grenade, morajo ustrezati zahtevam iz členov 3, 4 in 5.
Člen 3
1. Vsako pošiljko spremlja oštevilčen originalni izvod zdravniškega spričevala, ki je pravilno izpolnjeno, podpisano, datirano in obsega en list v skladu z vzorcem iz Priloge I.
2. Zdravstveno spričevalo se sestavi v vsaj enem uradnem jeziku države članice, v kateri se izvajajo pregledi.
3. Zdravstveno spričevalo vsebuje ime, položaj in podpis predstavnika PHD-MHE in njegov uradni žig, ki je drugačne barve od drugih zaznamkov na spričevalu.
Člen 4
Ribiški proizvodi prihajajo iz odobrenih obratov, predelovalnih plovil ali hladilnic ali z registriranih zamrzovalnih plovil, naštetih v Prilogi II.
Člen 5
Na vseh pakiranjih je z neizbrisnimi črkami napisana beseda „GRENADA“ in številka odobritve/registrska številka izvornega obrata, predelovalnega plovila, hladilnice ali zamrzovalnega plovila, razen v primeru zamrznjenih ribiških proizvodov v razsutem stanju, ki so namenjeni proizvodnji konzervirane hrane.
Člen 6
Ta odločba se uporablja od 28. avgusta 2005.
Člen 7
Ta odločba je naslovljena na države članice.
V Bruslju, 12. julija 2005

Labels: 3
0
18
6